erkeengler
Store norske leksikon,Religion og filosofi,Religioner og livssyn,Kristendom,Kristen teologi og troslære
Erkeengler er den høyeste rangklassen av engler. Ordet «erkeengel» forekommer bare i Det nye testamentet, bare i entall og bestemt form og nevnes kun to ganger (Paulus første brev til Tessalonikerne kapittel 4, vers 16 og Judas' brev kapittel 1, vers 9).
Mikael er den eneste som eksplisitt omtales som erkeengel i Bibelen. Innenfor protestantismen er det derfor vanlig bare å regne Mikael som erkeengel. I Bibelen er tre engler navngitt: Mikael, Gabriel og Rafael, og disse regnes i flere tradisjoner også som erkeengler. Den katolske kirke har i tillegg Uriel, som omtales i apokryfisk litteratur. Tobits bok nevner sju engler som «trer fram for Herren i hans herlighet og tjener ham». Disse sju englene er blitt tolket som erkeengler, for eksempel i Den ortodokse kirke.Også innenfor jødedommen kan man omtale sju erkeengler. Av disse er Mikael, Gabriel og Rafael rangert som de høyeste erkeenglene. I islam nevnes fire erkeengler: Mikael, Jibril (Gabriel), Izrail og Izrafil (Rafael). Gabriel var den som ga profeten Koranen. Les mer i Store norske leksikon engel kristendom jødedom islam Bibelen kristendommens historie